SKRIFTLIG FORESPØRGSEL E-2316/00

af Erik Meijer (GUE/NGL) til Kommissionen

(11. juli 2000)

Om: Underordning af bekæmpelsen af aids i Sydafrika i forhold til den europæiske lægemiddelindustris interesser

1. Avisen Trouw af 22. juni 2000 offentliggjorde en alarmerende artikel af Sietse Bosgra fra det nederlandske institut for det sydlige Afrika og Ellen 't Hoen fra Læger uden grænser. I artiklen hedder det, at lægemiddelindustrien med støtte fra Den Europæiske Union er ved at organisere en lægemiddellobby, ved hjælp af hvilken den sydafrikanske regering indtrængende skal anmodes om at ændre sin lovgivning, hvilket vil være til skade for den medicinske behandling af aids-patienter. Har Kommissionen kendskab til denne artikel?

2. I artiklen henvises der til en skrivelse fra det tidligere medlem af Kommissionen, Leon Brittan, af 23. marts 1998, til den daværende vicepræsident Mbeki, hvori han giver udtryk for sin bekymring med hensyn til den seneste sydafrikanske lovgivning, fordi denne ville skade den europæiske lægemiddelindustris interesser.

Har Kommissionen kendskab til denne skrivelse?

3. Det siges, at denne skrivelse bevidst blev holdt hemmelig. Kan Kommissionen bekræfte dette, og i bekræftende fald hvad mener Kommissionen, at grunden hertil er?

4. Er Kommissionen rede til at forelægge denne skrivelse for Europa-Parlamentet?

5. Hvis kommissær Brittan rent faktisk fremsatte de ovennævnte bemærkninger i denne skrivelse, er Kommissionen da rede til at tage sin holdning op til fornyet overvejelse og trække den tilbage?

6. Er Kommissionen ligeledes enig i, at der bør gøres alt for at bekæmpe aids-tragedien i Sydafrika, (hvor der hvert år fødes 60 000 børn med aids-virusen), og at den første forudsætning for et positivt resultat er, at der stilles tilstrækkelige og billige lægemidler til rådighed?

7. Er Kommissionen rede til at træffe foranstaltninger til at sikre, at både børn og deres forældre modtager den hjælp, som de har brug for til bekæmpelse af aids-epidemien, og at de menneskelige interesser bør prioriteres langt højere end lægemiddelindustriens stræben efter profit?

Samlet svar afgivet på Kommissionens vegne af Pascal Lamy på skriftlige forespørgsler E-2316/00 og P-2672/00

(29. september 2000)

Kommissionen bekræfter, at den tidligere kommissær Sir Leon Brittan i marts 1998 sendte et brev til den daværende sydafrikanske vicepræsident M'Beki. Kommissæren havde dengang handel som sit ansvarsområde og gav i brevet udtryk for bekymring over, at en lov om ændring af den sydafrikanske lov om kontrol med medicin og beslægtede substanser måske ikke kunne forenes med Sydafrikas forpligtelser i henhold til WTO-aftalen om handelsrelaterede intellektuelle ejendomsrettigheder (TRIPS), og at det kunne få negative virkninger for den europæiske pharmaceutiske industris interesser, hvis loven blev gennemført. En kopi af brevet er blevet sendt direkte til det ærede medlem og Parlamentets sekretariat.

Det er efter Kommissionens opfattelse vigtigt at få etableret international beskyttelse af intellektuelle ejendomsrettigheder for at tilskynde til investering i forsknings- og udviklingsaktiviteter vedrørende lægemidler og vacciner mod livstruende sygdomme som HIV/AIDS, malaria og tuberkulose. Fællesskabet vil fortsætte med at føre en politik for, at alle WTO-medlemmer gennemfører alle TRIPS-aftalens bestemmelser. Det bør i den forbindelse nævnes, at TRIPS-aftalen er tilstrækkelig fleksibel til, at det er muligt at beskytte anliggender, der angår den offentlige sundhed, også således at der under visse omstændigheder kan blive tale om tvungen licensgivning. Kommissionen finder det meget vigtigt, at alle WTO-medlemmer vedtager en lovgivning om intellektuelle ejendomsrettigheder, som er helt i overensstemmelse med deres internationale forpligtelser, men ønsker ikke at presse på for at få landene til at vedtage en lovgivning, der er strengere end TRIPS-aftalen.

Problemet vedrørende adgang til sundhedspleje i udviklingslandene er imidlertid langt mere alvorligt og kompliceret end hvad almindelig fokusering på de handelsrelaterede aspekter kunne tyde på. Det er nødvendigt at angribe problemet på flere fronter. Den nuværende Kommission, der har gjort adgang til sundhedspleje til et af sine vigtigste indsatsområder, vedtog den 20. september 2000 en meddelelse om nye rammer for en fremskyndet indsats fra Fællesskabets side mod større overførbare sygdomme som HIV/AIDS, malaria og tuberkulose i forbindelse med bestræbelserne for fattigdomslempelse.

I meddelelsen er opstillet tre bredere indsatsområder:

- optimering af nyttevirkningerne af bestående interventioner ved at styrke sundhedstjenesterne

- bedre adgang til essentielle lægemidler til en overkommelig pris gennem en global tilgang, som bl.a. kunne omfatte differentieret prisfastsættelse, frivillige licensaftaler, parallelhandel, øget lokal produktionskapacitet og revision af takst- og beskatningsmulighederne i hvert land

- øgede investeringer i forskning og udvikling til bekæmpelse af de tre sygdomme, herunder nyskabende partnerskaber mellem den offentlige og den private sektor.

Kommissionen fortsætter en bredt baseret dialog med alle berørte parter inden for rammerne af denne indsats. Et rundbordsmøde på højt niveau er fastsat til den 28. september 2000 med deltagelse af WHO, UNAIDS og WTO, højtstående regeringsrepræsentanter fra udviklingslande og medlemsstater, Europa-Parlamentsmedlemmer, repræsentanter for det civile samfund, europæiske pharmaceutiske virksomheder og forskningsagenturer.